ఆర్‌బిఐ సమీక్షపైనే అందరి దృష్టి
- గత వారం సెన్సెక్స్‌ కదలికలు
              ముంబయి : వచ్చే మంగళవారం నాడు జరుగనున్న రిజర్వు బ్యాంకు ఆఫ్‌ ఇండియా (ఆర్‌బిఐ) ద్రవ్య పరపతి విధాన సమీక్ష ప్రధానంగా ఏప్రిల్‌ 6తో ప్రారంభమయ్యే వారంలో స్టాక్‌ మార్కెట్లను ప్రభావితం చేసే అవకాశాలున్నాయి. దీంతో పాటు అంతర్జాతీయ పరిణామాలు, డాలర్‌తో రూపాయి మారకం విలువపై మదుపర్లు దృష్టి సారించనున్నారు.
ఏప్రిల్‌ 10వ తేదిన ఫిబ్రవరి పారిశ్రామికోత్పత్తి సూచీ వెల్లడి కానుంది. అదే విధంగా విదేశీ సంస్థాగత పెట్టుబడులతో పాటు క్రితం ఆర్ధిక సంవత్సరం మార్చితో ముగిసిన నాలుగో త్రైమాసికంలో వివిధ కంపెనీలు ఆర్ధిక ఫలితాల అంచనాలు మార్కెట్లకు కీలకం కానున్నాయి.
నాలుగు వారాల నష్టాల నుంచి ఉపశమనం
                 ఆర్‌బిఐ వడ్డీ రేట్లను యథాదతంగా కొనసాగిస్తుందన్న అంచనాల్లో ఏప్రిల్‌ ఒక్కటో తేదితో ముగిసిన వారంలో దేశీయ స్టాక్‌ మార్కెట్లు 3 శాతం పెరిగాయి. బిఎస్‌ఇ సెన్సెక్స్‌ 801.50 పాయింట్లు లేదా 2.92 శాతం పెరిగి 28,260 వద్ద ముగిసింది. నేషనల్‌ స్టాక్‌ ఎక్సేంజీ నిఫ్టీ 244.85 పాయింట్లు లేదా 2.93 శాతం రాణించి 8,586.25 వద్ద నమోదయ్యింది. దీంతో వరుసగా నాలుగు వారాల నుంచి నష్టాల్లో సాగుతున్న మార్కెట్లకు ఉపశమనం లభించినట్లయ్యింది. క్రితం వారంలో బిఎస్‌ఇ మిడ్‌క్యాప్‌ సూచీ 3.76 శాతం, స్మాల్‌క్యాప్‌ సూచీ 6.76 శాతం చొప్పున రాణించాయి. గురువారం మహావీర్‌ జయంతి, శుక్రవారం గుడ్‌ఫ్రైడే కావడం, శనివారం సాధారణ సెలవు కావడంతో ముందస్తుగా మదుపర్లు కొనుగోళ్లకు మొగ్గు చూపారని మార్కెట్‌ వర్గాలు పేర్కొన్నాయి. ఈ నేపధ్యంలో నాలుగు వారాల నష్టాల నుంచి గట్టెక్కాయని అభిప్రాయం వెల్లడయ్యింది. రంగాల వారిగా వైద్య సూచీ అత్యధికంగా 4 శాతం విలువ పెంచుకుంది. బ్యాంకింగ్‌, కాపిటల్‌ గూడ్స్‌, ఎఫ్‌ఎంసి, ఆటో, విద్యుత్‌, రియాల్టీ సూచీలు మూడు శాతం వరకు పెరిగాయి. కాగా ఐటి సూచీ స్వల్పంగా నష్టపోయింది.
మీ స్నేహితులకు రికమెండ్ చెయ్యండి